Document ID: 32004D0751

ODLOČBA KOMISIJE
z dne 22. oktobra 2004
o odobritvi, v imenu Evropske skupnosti, sprememb Priloge V Sporazuma med Evropsko skupnostjo in Novo Zelandijo o sanitarnih ukrepih, ki veljajo za trgovino z živimi živalmi in živalskimi proizvodi
(notificirano pod dokumentarno številko K(2004) 4022)
(Besedilo velja za EGP)
(2004/751/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Sklepa Sveta 97/132/ES z dne 17. decembra 1996 o sklenitvi Sporazuma med Evropsko skupnostjo in Novo Zelandijo o sanitarnih ukrepih, ki veljajo za trgovino z živimi živalmi in živalskimi proizvodi (1), in še posebej tretjega odstavka člena 3 Sklepa,
ob upoštevanju naslednjega:
(1)
Sklep Sveta 2002/957/ES z dne 28. novembra 2002 o sklenitvi Sporazuma v obliki izmenjave pisem v zvezi s spremembo Prilog k Sporazumu med Evropsko skupnostjo in Novo Zelandijo o sanitarnih ukrepih, ki veljajo za trgovino z živimi živalmi in živalskimi proizvodi (2), predvideva možnost priznavanja enakovrednosti novozelandskih sistemov certifikacije za sveže meso in proizvodov z mesno osnovo ter drugih živalskih proizvodov.
(2)
Skupni upravljalni odbor za sporazum, ustanovljen v skladu s členom 16 sporazuma („odbor“) je na sestanku dne 1. in 2. junija 2004 izdal priporočilo v zvezi z ugotavljanjem enakovrednosti zdravstvenih zahtev za goveje zarodke, pernato divjad, živih školjk za prehrano ljudi, med in volno. Odbor je priporočil tudi ugotavljanje enakovrednosti sistemov za izdajanje spričeval za ribiške proizvode in izdal priporočila v zvezi s splošno obliko Priloge V.
(3)
Zaradi teh priporočil je primerno spremeniti Prilogo V k sporazumu.
(4)
Te spremembe morajo biti odobrene v imenu Skupnosti.
(5)
Ukrepi, določeni v tej odločbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
V skladu s priporočili Skupnega upravljalnega odbora, ustanovljenega v skladu s členom 16 Sporazuma med Evropsko skupnostjo in Novo Zelandijo o sanitarnih ukrepih, ki veljajo za trgovino z živimi živalmi in živalskimi proizvodi, se spremembe Priloge V k temu sporazumu odobrijo v imenu Skupnosti.
Besedilo izmenjave pisem, ki tvori dogovor z Novo Zelandijo, vključno s spremembami Priloge V k sporazumu, je priloženo k tej odločbi.
Člen 2
Generalni direktor za varovanje zdravja in varstvo potrošnikov se pooblasti za podpis sporazuma v obliki izmenjave pisem, da obveže Skupnost.
Člen 3
Ta odločba velja od prvega dne v mesecu, ki sledi mesecu, v katerem Nova Zelandija pisno obvesti Komisijo, da je zaključila interne postopke za odobritev sprememb, omenjenih v členu 1.
Komisija nemudoma obvesti Svet in države članice o obvestilu, omenjenem v prvem odstavku.
Člen 4
Ta odločba je naslovljena na države članice.
V Bruslju, 22. oktobra 2004

Labels: 17
7
0
6
18
15